钦定古今图书集成/明伦汇编/官常典/第478卷 > 贾显度
## 钦定古今图书集成/明伦汇编/官常典/第478卷 > 贾显度

按《魏书》本传，“显度，中山无极人。父道监，沃野镇长史。
显度形貌伟壮，有志气，初为别将，防守薄骨律镇。正
光末，北镇扰乱，为贼攻围，显度拒守多时，以贼势转
炽，不可久立，乃率镇民浮河而下。既达秀容，为尔朱
荣所留。寻表授直阁将军、左中郎将。建义初，除汲郡
太守，假平东将军，随尔朱荣破葛荣。又除抚军将军”、
光禄大夫、都督，封石艾县开国公，邑一千户。从上党
王天穆破邢杲，值元颢入洛，仍与天穆渡河，赴行宫
于河内。颢平，以本将军除广州刺史，假镇南将军，转
南兖州刺史。尔朱荣之死也，显度情不自安，南奔萧
衍，衍厚待之。普泰初，还朝，授卫大将军、仪同三司、左
光禄大夫，又行济州事。复随尔朱度律等北拒义旗，
败于韩陵，与斛斯椿及弟显智等率众先据河桥，诛
尔朱氏。出帝初，除尚书左仆射，寻加骠骑大将军、开
府仪同三司、定州大中正。未几，以本官行徐州刺史、
东道大行台。永熙三年五月，转雍州刺史、西道大行
台。殁于关中。